**Všeobecne záväzné nariadenie**

**mestskej časti Bratislava-Rusovce**

**č. 6/2016**

**o poskytovaní dotácií z rozpočtu mestskej časti Bratislava-Rusovce**

Miestne zastupiteľstvo MČ Bratislava-Rusovce podľa § 4 ods. 3 písm. a) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov, § 15 ods. 2 písm. a) zákona SNR Č. 377/1990 Zb. o hl. meste Slovenskej republiky Bratislave v znení neskorších predpisov, § 7 zákona č. 583//2004 Z. z. o rozpočtových pravidlách územnej samosprávy v znení neskorších predpisov sa uznieslo na tomto všeobecne záväznom nariadení:

 **§ 1**

 **Úvodné ustanovenie**

1. Všeobecne záväzné nariadenie (ďalej len "nariadenie") určuje podmienky poskytovania dotácií z rozpočtu MČ Bratislava - Rusovce (ďalej len "mestská časť') a z fondov zriadených mestskou časťou, fyzickým osobám- podnikateľom a právnickým osobám za predpokladu, že mestská časť má na tento účel v rozpočte a v zriadených fondoch mestskej časti na príslušný rok určené finančné prostriedky.

2. Dotáciou sa rozumie nenávratný finančný príspevok fyzickým osobám- podnikateľom a právnickým osobám.

3. Dotácie môžu byť poskytované fyzickým osobám- podnikateľom a právnickým osobám, ktoré majú sídlo, alebo trvalý pobyt na území mestskej časti alebo ktoré pôsobia, vykonávajú činnosť na území mestskej časti, alebo poskytujú služby prevažne obyvateľom mestskej časti a to na: podporu všeobecne prospešných služieb (podľa §2 ods. 2 zákona 213/1997 Z. z. v neskorších predpisov) , všeobecne prospešných alebo verejnoprospešných účelov ( podľa [§ 2 ods. 3](http://www.epi.sk/Main/Default.aspx?Template=~/Main/TArticles.ascx&LngID=0&zzsrlnkid=4305485&phContent=~/ZzSR/ShowRule.ascx&RuleId=0&FragmentId1=165423&FragmentId2=165423) zákona č. [34/2002 Z. z.](http://www.epi.sk/Main/Default.aspx?Template=~/Main/TArticles.ascx&LngID=0&zzsrlnkid=4305485&phContent=~/ZzSR/ShowRule.ascx&RuleId=11167&FragmentId1=0&FragmentId2=0) v znení neskorších predpisov alebo na podporu podnikania a zamestnanosti.

4. Dotácie budú poskytované na činnosť, konkrétne úlohy a akcie alebo na vopred určené okruhy potrieb. Môžu byť použité len na dohodnuté účely a za podmienok ustanovených v tomto nariadení. Podliehajú ročnému zúčtovaniu s rozpočtom mestskej časti, alebo s rozpočtom fondu zriadeného mestskou časťou.

**§ 2**

 **Účel poskytovania dotácií**

1. Mestská časť môže poskytnúť dotáciu z rozpočtu mestskej časti alebo rozpočtu fondu zriadeného mestskou časťou na činnosti uvedené v § 1 ods. 3 najmä na:

1. poskytovanie zdravotnej starostlivosti,
2. poskytovanie sociálnej pomoci a humanitárna starostlivosť,
3. tvorba, rozvoj, ochrana, obnova a prezentácia duchovných a kultúrnych hodnôt,
4. ochrana ľudských práv a základných slobôd,
5. vzdelávanie, výchova a rozvoj telesnej kultúry,
6. výskum, vývoj, vedecko-technické služby a informačné služby,
7. tvorba a ochrana životného prostredia a ochrana zdravia obyvateľstva,
8. služby na podporu regionálneho rozvoja a zamestnanosti,
9. zabezpečovanie bývania, správy, údržby a obnovy bytového fondu)
10. realizácia a ochrana ľudských práv alebo iných humanitných cieľov,
11. zachovanie prírodných hodnôt,
12. ochrana zdravia,
13. ochrana práv detí a mládeže,
14. rozvoj vedy, vzdelania, telovýchovy
15. plnenie individuálne určenej humanitnej pomoci pre jednotlivca alebo skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou.
16. na podporu podnikania a zamestnanosti

2. Dotácia sa nemôže poskytnúť žiadateľovi:

1. ktorý v minulosti závažne porušil svoje záväzky pri použití dotácie,
2. na činnosť politických strán a hnutí,
3. na nákup alkoholických nápojov a tabakových výrobkov,
4. na poškodzovanie životného prostredia,
5. spätne na už zrealizované aktivity.

**§ 3**

 **Podmienky poskytovania dotácií**

1. Fyzické osoby – podnikatelia a právnické osoby, ktoré žiadajú o poskytnutie dotácie, predložia:

1. písomnú žiadosť,
2. stručný popis aktivít alebo projektu, na ktorý požadujú dotáciu
3. podklady, z ktorých vyplýva, že žiadateľ má sídlo, alebo trvalý pobyt na území mestskej časti alebo pôsobí, vykonáva činnosť na území mestskej časti, alebo poskytuje služby prevažne obyvateľom mestskej časti a dĺžku jeho činnosti a pôsobenia (napr. doklad o pridelení IČO alebo čestné prehlásenie)

2. Žiadosť o dotáciu musí obsahovať:

1. názov a adresu organizácie, IČO
2. bankové spojenie
3. meno osoby, zodpovednej za žiadosť
4. výšku žiadanej dotácie
5. účel využitia
6. čestné prehlásenie, že dotácia nepresiahne 50 % príjmu organizácie

3. Žiadateľ o poskytnutie dotácie predloží žiadosť miestnemu úradu mestskej časti v termíne spravidla do 30. Novembra v kalendárnom roku, ktorý predchádza roku, z rozpočtu ktorého má byť dotácia poskytnutá. Ak žiadosť o poskytnutie dotáciu nesplní podmienky tohto VZN, nebude predložená na rokovanie miestneho zastupiteľstva a bude zamietnutá.

**§ 4**

 **Spôsob poskytovania a rozhodovanie o poskytovaní dotácií**

1. O poskytnutí dotácií rozhoduje miestne zastupiteľstvo na základe písomnej žiadosti. V prípade schválenia žiadosti na podporu podnikateľských aktivít alebo dotácie v minimálnej výške 500.- €, bude s úspešným žiadateľom uzavretá písomná zmluva o poskytnutí dotácie. V prípade schválenia žiadosti na ostatné účely je podkladom na poskytnutie dotácie uznesenie miestneho zastupiteľstva.

2 Nepoužité dotácie je žiadateľ povinný bezodkladne, resp. najneskôr do 30 dní od skončenia príslušného kalendárneho roka, vrátiť na účet mestskej časti.

1. Na poskytnutie dotácií nie je právny nárok.

**§ 5**

 **Vyúčtovanie dotácií**

1. Finančné prostriedky  získané z dotácie, musí prijímateľ požiť v tom istom kalendárnom roku, v ktorom boli poskytnuté. Prijímateľ je povinný s prostriedkami z dotácie nakladať efektívne, hospodárne a preukázateľne.

2. Fyzická osoba – podnikateľ alebo právnická osoba vykoná vyúčtovanie do 30 dní odo dňa použitia dotácie a najneskôr do 31 dní od konca kalendárneho roka, v ktorom bola dotácia použitá tak, že predloží písomné zúčtovanie dotácie..

3. Údaje o využití poskytnutých dotácií sú súčasťou záverečného účtu MČ za príslušný kalendárny rok.

**§ 6**

**Záverečné a prechodné ustanovenia**

 1. Ruší sa VZN č. 7/2009 o poskytovaní dotácií z rozpočtu mestskej časti Bratislava-Rusovce, ktoré nadobudlo účinnosť 1. novembra 2009.

 2. Toto VZN nadobúda účinnosť 15. októbra 2016 a bolo schválené uznesením č. 199 z 22.9.2016.

 3. Poskytovanie dotácií, ktoré boli schválené pred účinnosťou tohto nariadenia, sa riadi ustanoveniami zrušeného VZN o dotáciách, uvedeného v odseku 1.

Bratislava, dňa 18. 8. 2016

Návrh VZN vyvesený dňa: 6.9.2016 **Dušan Antoš**

Návrh VZN zvesený dňa starosta